Torsdag ettermiddag måtte mange finne andre måter å reise på mens togene stod – i likhet med busser, trikker og T-banen.

Streiken mot nye jernbaneregler fra EU ble markert over hele Norge fra klokken 12. Det var demonstrasjoner i både Oslo, Bergen, Trondheim og Stavanger. I tillegg ble det holdt mindre markeringer over store deler av landet.

Vy satt ikke opp alternativ transport for avgangene som ble berørt før, under og etter streiken. Prisavslag for forsinkelse på grunn av streiken blir bare gitt til kunder som kjøpte billett før streiken ble gjort kjent.

Dette kan du kreve etter togstreik Ekspandér faktaboks Forbrukerrådet har listet opp følgende råd til deg som blir rammet av togstreik; Sjekk informasjon hos jernbaneselskapet.

Møt opp på stasjonen, hvis du ikke har fått informasjon om annet.

Du har rett på pengene tilbake, hvis toget ikke går.

Du har rett på avslag på periodekortet, hvis toget ikke går.

Du har rett på mat i forhold til ventetiden, hvis du blir forsinket over 60 minutter. Men kun når det finnes mat om bord i toget og det kan skaffes på en enkel eller rimelig måte for jernbaneselskapet.

Du har ikke rett på erstatning for alternativ transport eller for utgifter knyttet til mat du kjøper selv. Det gjelder også for innstillinger og forsinkelser etter streiken.

Ta kontakt med jernbaneselskapet for å få det du har krav på.

Du kan klage videre til Transportklagenemnda for tog.

Ta kontakt med Forbrukerrådet for råd og veiledning.

Jernbaneansatte stoppet togene ved nærmeste stasjon mellom klokken 12 og 14, inkludert Flytoget.

Togpassasjerene Marie Paulsen og Javad Mushtaq på Oslo S var blant dem som ble rammet av streiken. Du trenger javascript for å se video. Togpassasjerene Marie Paulsen og Javad Mushtaq på Oslo S var blant dem som ble rammet av streiken.

Strandet på grunn av streiken

I Bodø fikk en gruppe togreisende studenter problemer med å komme seg videre.

– Vi må vente en dag eller mer. Vi skulle egentlig vært i tilbake til studier i Trondheim i morgen, men det rekker vi ikke nå, forteller Nicklas Kock.

STRANDET: Nicklas Kock og Finja Striepke, og vennene deres fikk ikke reist videre til Trondheim på grunn av streiken. Foto: Ove Dalen

Han har likevel forståelse for streiken, men synes det er synd det rammer dem.

– Jeg ble litt lei meg fordi jeg så fram til å ligge i min egen seng i natt, sier Finja Striepke som er i samme reisefølge.

– Vi hadde gledet oss til en vakker togopplevelse i dag, men det blir det jo ikke noe av nå, sier Striepke.

Mot nye EU-regler

EUs fjerde jernbanepakke åpner jernbanen for fri konkurranse. Det vil si at utenlandske aktører kan drifte togtrafikken i Norge. Før har NSB (nå Vy) hatt monopol.

MARKERING: Streikerne demonstrerer opp Karl Johan. Foto: Astri Husø / NRK

Rolf Ringdal er forbundsleder i Norsk Lokomotivmannsforbund. Han mener pakken vil overføre råderetten over jernbane fra norske myndigheter til EUs myndigheter.

Ringdal beklager at mange passasjerer blir rammet av streiken torsdag.

– Vi benytter oss av den demokratiske retten til å ha en politisk streik. Det er slik det er, og vi beklager at mange blir rammet av det, men jeg tror også at mange har stor forståelse for dette og støtter oss.

RØDT LYS: Streikerne klarte å lamme togtrafikken i Norge torsdag ettermiddag. I tillegg valgte også bussjåfører og trikkeførere å streike i sympati med sine kollegaer på banen.

– Styrker tilbudet til passasjerene

Statssekretær i samferdselsdepartementet Anders Werp fra Høyre var til stede på markeringen for de streikende jernbaneansatte på Eidsvolls plass i Oslo.

Han avviser at norske myndigheter gir fra seg råderetten over jernbanen.

– Vi mener jernbanepakke fire styrker jernbanen, det styrker sikkerheten og tilbudet til de reisende. Regjeringen er for å få et mer sømløst jernbane-Europa, sier Werp.

– Hva vil du si til de som sier at vi nå er i ferd med å miste råderetten over jernbanen i Norge?

– Det er jeg uenig i. Råderetten over jernbanen blir fortsatt bestemt bak oss her på Stortinget. Og denne regjeringen har lagt frem en veldig god budsjettpakke for jernbanen til neste år.

Leder i Arbeiderpartiet, Jonas Gahr Støre støtter den politiske streiken.

– Det som skjer med norsk jernbane nå er at det går i feil retning. Det pulveriseres og det splittes opp. For et land med vår geografi, så trenger du god styring og enhetlig politikk for jernbanen.

Kan bli ny streik

Norsk Jernbaneforbund (NJF) har varslet at de planlegger en ny streikerunde.

Om det blir nødvendig vil NJF stanse alle tog i rushtiden mellom klokken 14 og 16 torsdag 31. oktober.